CELEX: 32011D0851
Language: ro
Date: 2011-12-12 00:00:00
Title: 2011/851/UE: Decizia de punere în aplicare a Comisiei din 12 decembrie 2011 privind o contribuție financiară suplimentară a Uniunii pentru 2006 și 2007 de acoperire a cheltuielilor suportate de Portugalia pentru combaterea Bursaphelenchus xylophilus (Steiner et Buhrer) Nickle et al. (nematod al lemnului de pin) [notificată cu numărul C(2011) 9247]

17.12.2011   
            
            
               RO
            
            
               Jurnalul Oficial al Uniunii Europene
            
            
               L 335/107
            
         DECIZIA DE PUNERE ÎN APLICARE A COMISIEI
   din 12 decembrie 2011
   privind o contribuție financiară suplimentară a Uniunii pentru 2006 și 2007 de acoperire a cheltuielilor suportate de Portugalia pentru combaterea Bursaphelenchus xylophilus (Steiner et Buhrer) Nickle et al. (nematod al lemnului de pin)
   [notificată cu numărul C(2011) 9247]
   (Numai textul în limba portugheză este autentic)
   (2011/851/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii acestora în Comunitate (1), în special articolul 23 alineatul (6),
   întrucât:
   
               (1)
            
            
               Decizia 2006/923/CE a Comisiei (2) a aprobat o contribuție financiară din partea Uniunii pentru un program de măsuri introdus de Portugalia care avea ca obiectiv pentru 2006 și 2007 controlarea răspândirii Bursaphelenchus xylophilus (Steiner et Buhrer) Nickle et al. (nematod al lemnului de pin) în alte state membre. Măsurile au constat în crearea unei bariere în care arborii care găzduiesc vectorul nematodului lemnului de pin sunt complet absenți, denumită în continuare „centura defrișată”.
            
         
               (2)
            
            
               Contribuția financiară acordată prin Decizia 2006/923/CE s-a bazat pe programul pentru acțiuni suplimentare pentru nematodul lemnului de pin (denumit în continuare: NLP) și bugetul estimat cu privire la acest program, astfel cum au fost prezentate de Portugalia Comisiei la 28 iulie 2006.
            
         
               (3)
            
            
               Plățile finale către Portugalia legate de acțiunile prevăzute în Decizia 2006/923/CE au avut loc în iunie 2008.
            
         
               (4)
            
            
               Portugalia a informat Comisia la 28 septembrie 2007 și a transmis documente justificative la 30 iunie 2009 conform cărora cheltuielile legate de înființarea centurii defrișate au depășit cu mult estimarea prezentată în iulie 2006. În această privință, ea a prezentat o nouă cerere pentru o contribuție financiară din partea Uniunii la cheltuieli suplimentare de 10 230 256,59 EUR. Subestimarea inițială s-a datorat mai multor factori, inclusiv o subestimare a numărului de arbori mari care găzduiesc vectorul nematodului lemnului de pin, procentul redus de arbori care găzduiesc vectorul nematodului lemnului de pin tăiați de proprietarii acestora și neincluderea costurilor care trebuie suportate pentru tăierea arborilor tineri care găzduiesc vectorul nematodului lemnului de pin.
            
         
               (5)
            
            
               În iulie 2010, Comisia a efectuat un audit privind informațiile comunicate de Portugalia la 30 iunie 2009. După ce a examinat toate documentele justificative pentru cererea suplimentară, raportul de audit a ajuns la concluzia că poate fi validată o sumă eligibilă de 5 314 851,15 EUR din facturile plătite (inclusiv costuri de coordonare).
            
         
               (6)
            
            
               Deoarece măsurile incluse în respectiva cerere suplimentară sunt de aceeași natură și au același scop ca măsurile din Decizia 2006/923/CE, este oportun să se aloce aceeași rată a contribuției financiare din partea Uniunii în decizia respectivă, și anume o rată de 75 %.
            
         
               (7)
            
            
               În conformitate cu articolul 3 alineatul (2) litera (a) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (3), măsurile fitosanitare se finanțează din Fondul european de garantare agricolă. În scopul controlului financiar al acestor măsuri, ar trebui să se aplice articolele 9, 36 și 37 din regulamentul menționat anterior.
            
         
               (8)
            
            
               În conformitate cu articolul 75 din Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (4) și cu articolul 90 alineatul (1) din Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (5), angajarea cheltuielilor din bugetul Uniunii este precedată de o decizie de finanțare adoptată de instituția împuternicită, care prezintă elementele esențiale ale acțiunii care implică cheltuielile.
            
         
               (9)
            
            
               Prezenta decizie constituie o decizie de finanțare pentru cheltuielile prevăzute în cererile de cofinanțare prezentate de statele membre.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului fitosanitar permanent,
            
         ADOPTĂ PREZENTA DECIZIE:
   Articolul 1
   Principiu
   Se aprobă alocarea unei contribuții financiare suplimentare a Uniunii de acoperire a cheltuielilor suportate de Portugalia în 2006 și 2007 cu privire la crearea unei centuri defrișate și de combatere a nematodului lemnului de pin.
   Articolul 2
   Suma contribuției financiare a Uniunii
   Contribuția financiară suplimentară maximă a Uniunii menționată la articolul 1 este de 3 986 138,36 EUR.
   Articolul 3
   Prezenta decizie se adresează Republicii Portugheze.
   
      Adoptată la Bruxelles, 12 decembrie 2011.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  JO L 354, 14.12.2006, p. 42.
   
      (3)  JO L 209, 11.8.2005, p. 1.
   
      (4)  JO L 248, 16.9.2002, p. 1.
   
      (5)  JO L 357, 31.12.2002, p. 1.